I-ca-yaa 54
Nhök Kuɔth Nhial kɛ I-thɛ-rɛl
1
Kä cu Kuoth Nhial wee i̱,
“Kɛt dit lö ciek mi rol,
ji̱n ram mi /ken met dap,
ji̱n kɛt dit tɛthkä lɔaac
kɛ jɔw mi di̱i̱t,
ji̱n ram mi /ken kɔŋ
tekɛ mäc dapä!
Kɛ ɣöö bi ŋuan ni gaat
ciëk mi ca päl
kä gaat ciëk mi tekɛ cɔw.
2
Jakni gua̱a̱th kɛmɛkädu kä di̱t,
ɣär duäl kɛmɛkädu a di̱t,
/cu luny jɔk jakni ni
depkɛ kä bär,
kä jakni löckɛ kä bum.
3
Kɛ ɣöö bia wä raar kui̱c
cuëëc kɛnɛ kui̱c caam,
kä bi gaatku döör mac,
bikɛ wi̱i̱kiɛn tin te baaŋ ciɛŋ.
4
“/Cu dual kɛ ɣöö /ci bi
tekɛ buar,
kä /cu po̱c kɛ ɣöö /ca ji̱
bi jak kä tekɛ buar,
bi buar ŋuɛɛtädu pa̱l ruëëc,
kä /ci ɣöö ɛ ji̱n ciek jɔkä
bi nyɔk kɛ ti̱em.
5
Kɛ ɣöö Cääkdu ɛ cɔwdu,
kä cɔalkɛ ciötdɛ Kuoth Nhial
in la Ruey Ɣɔaa,
ɛn Kuoth I-thɛ-rɛl,
ɛ jɛn la Lueelu mɔ,
cɔalkɛ jɛ Kuoth wec
muɔ̱ɔ̱n kɛɛliw.
6
Bi Kuoth Nhial ji̱ cɔl ce̱tnikɛ
ciek mi ca lo̱k kä ci
lɔcdɛ jiath,
ce̱tnikɛ ciek mi ca kuɛn ɛ ŋuɛ̈t,
kä ca lo̱k, ruac ni ɣän Kuoth.
7
Kɛ ɣöö cä yɛ päl kɛ gua̱a̱th
mi tɔt,
duundɛ ɣöö bä yɛ rol
kɛ nhök mi di̱i̱t.
8
Kɛ ŋɛ̈ɛ̈ny mi di̱i̱t,
cä rɔ tɛ̱̈ɛ̱̈ kä yɛ kɛ
gua̱a̱th mi tɔt,
duundɛ ɣöö kɛ nhök mi thil pek,
bä tekɛ kɔ̱a̱c lɔaac kɛ yɛ,”
ruac ni ɣän Kuoth Nhial Lueelun.
9
“Kɛn ce̱tkɛ nikɛ ni̱n Nowa kä ɣä,
mëë cä jɛ lar ɛn ɣöö
/ci nyɔc
rɔ bi nyɔk kɛ ben wi̱c muɔ̱ɔ̱n,
ɛn täämɛ cä yac ɛn ɣöö /cä rɔ
bi nyɔk kɛ gak kɛ yɛ,
/cä yɛ bi nyɔk kɛ duäc.
10
Bi pääm diaal thuuk
kä bikɛ jiɛɛn,
duundɛ ɣöö /ci nhökdä min
do̱raar bi thuuk kä yɛ,
kä thilɛ mi bi mat
malädä woc kä yɛ,
ruac ni ɣän Kuoth Nhial in
tekɛ kɔ̱a̱c lɔaac kɛ yɛ.”
Jɛ-ru-tha-lɛm in thia̱k
11
“Kä lö wec mi can,
mi ca däk ɛ jiɔam,
kä thilɛ mi buum jɛ,
nɛnɛ, ɣän bä ji̱ nyɔk kɛ ta̱th
kɛ pääm ti gɔw,
bä tukdu täth kɛ pääm
ti di̱t kökdiɛn.
12
Ɣän bä biɛɛniku la̱t
kɛ guɛɛy in tɔ̱c,
kä bä thiekniku la̱t
kɛ guɛɛy in jaŋ jaŋ,
kä bä pa̱nyniku diaal täth
kɛ pääm ti di̱t kökdiɛn.
13
Ba gaatku diaal ŋi̱eec
ɛ Kuoth Nhial,
kä bi gaatku tekɛ
mal mi di̱i̱t.
14
Kä ba ji̱ yiath piny rɛy cuŋni,
kä bi ciaaŋ jiääk na̱n kɛ ji̱,
kɛ ɣöö thilɛ mi
bi dual kɛ jɛ,
bi dual nɔ̱a̱n kɛ ji̱ ɛlɔ̱ŋ,
kɛ ɣöö /cɛ bi ben
thiekädu.
15
Kä mi wëë tekɛ ram mi mak ji̱,
/cɛ bi ben kä ɣä ɛn ram ɛmɔ,
kä ram ɔ bi ji̱ mak ɔ,
bi jɛ puɔ̱t.
16
Kä nɛnɛ, ɛ ɣän cak bel ɔ,
tin la kɔ̱a̱lkɛ mac miim
a bɛ bo̱o̱l,
kä bikɛ yio̱w köör täth
ce̱tkɛ min görkɛ.
Kä ɛ ɣän cak nɛy tin ba
naath näk kɛ kɛ tɔ̱.
17
Kä thilɛ yio̱w köör ti ba yɛ
nyɔk kɛ juɔ̱c kɛ kɛ,
kä bia lëëp diaal tin
gɔanykɛ yɛ loc.
Nɛmɛ ɛ jɛn duŋ ja̱a̱ŋni Kuɔth Nhial,
kä ɛ jɛn min la cuɔ̱ɔ̱ŋdiɛn,”
ruac ni ɣän Kuoth Nhial.
